REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/449-14

17. decembar 2014. godine

B e o g r a d

**Z A P I S N I K**

**27. SEDNICE ODBORA ZA PRAVOSUĐE, DRŽAVNU UPRAVU I LOKALNU**

**SAMOUPRAVU, ODRŽANE 17. DECEMBRA 2014. GODINE**

 Sednica je počela u 17,00 časova.

 Sednici je predsedavao Petar Petrović, predsednik Odbora.

 Sednici su prisustvovali članovi Odbora: Biljana Ilić Stošić, Biljana Savović, Mirjana Andrić, Meho Omerović, Živan Đurišić, Tanja Tomašević Damnjanović, Vladimir Đukanović, Neđo Jovanović i Velinka Tošić.

 Sednici su prisustvovali Suzana Spasojević (zamenik Miletića Mihajlovića) i Svetislav Vukmirica (zamenik Dragana Paunovića).

 Sednici nisu prisustvovali članovi Odbora: Aleksandar Martinović, Balša Božović, Jovan Marković, Laslo Varga i Olgica Batić, niti njihovi zamenici.

Sednici je prisustvola i narodni poslanik Milena Turk.

 Sednici je, kao predstavnik predlagača zakona, prisustvovala narodni poslanik Biljana Pantić Pilja, a kao predstavnik Visokog saveta sudstva sednici je prisustvovao Miroljub Tomić, izborni član Visokog saveta sudstva.

Na predlog predsednika Odbora utvrđen je sledeći

 D n e v n i r e d:

1. Razmatranje Predloga zakona o izmeni i dopuni Zakona o izvršenju i obezbeđenju, koji je podnela grupa od 131 narodnog poslanika (broj 011-4373/14 od 4. decembra 2014. godine), u pojedinostima;
2. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-4501/14, od 11. decembra 2014. godine);
3. Razno.

Pre prelaska na rad po utvrđenom dnevnom redu usvojen je, bez primedaba, zapisnik sa 26. sednice Odbora.

**Prva tačka dnevnog reda:** **Razmatranje Predloga zakona o** **izvršenju i obezbeđenju, u načelu**

Biljana Pantić Piljaje, kao predstavnik predlagača zakona, obavestila Odbor da predlagač zakona nije prihvatio amandmane podnete na Predlog zakona.

Neđo Jovanović je, tim povodom, istakao da predlagač zakona, imajući u vidu načelnu raspravu na sednici Narodne skupštine, treba još jednom da razmotri amandman koji je on podneo na član 1. Predloga zakona. Ponovo je ukazao da bi u stavu 1. trebalo precizirati da su izvršni poverioci javna i javna komunalna preduzeća, jer je određivanje javnih preduzeća kao preduzeća koja vrše „komunalne i slične usluge“ neodređeno i neprecizno, a jasno je da se radi o uslugama koje pružaju javna i javna komunalna preduzeća. Osim toga, rok od pet dana, utvrđen u stavu 3. trebalo bi uskladiti sa drugim odredbama zakona kojima je određen rok od pet radnih dana. Takođe je naglasio da bi se usvajanjem amandmana koji je podneo na ovaj član sprečila mogućnost da izvršni poverilac privileguje izvršitelje u slučajevima kad Komora ne odredi izvršitelja i jasnije bi se regulisala situacija kad je izvršitelj obavezan da odbaci predlog za izvršenje. Predložio je, stoga, da i predlagač i članovi Odbora još jednom razmotre ove razloge, te da se predloženo rešenje poboljša podnošenjem amandmana Odbora.

Živan Đurišić i Meho Omerović složili su se sa iznetim argumentima.

Odbor je, međutim, glasanjem sa tri glasa „za“ sedam glasova „protiv i jednim uzdržanim glasom (jedan član Odbora nije glasao), odlučio da ne prihvati podnete amandmane i da podnese sledeći

I Z V E Š T A J

Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predlog zakona o izmeni i dopuni Zakona o izvršenju i obezbeđenju.

Odbor je odlučio da predloži Narodnoj skupštini da **odbije** sledeće amandmane: - na član 1. koji je podneo narodni poslanik Slobodan Homen;

- na član 1. koji je podnela narodni poslanik Snežana Malović;

- na član 1. koji su zajedno podneli narodni poslanici Marko Đurišić, Janko Veselinović i Biljana Hasanović Korać;

- na član 1. koji je podneo narodni poslanik Neđo Jovanović;

- na član 1. koji su zajedno podneli narodni poslanici Vesna Martinović, Gordana Čomić i Borislav Stefanović;

- na član 3. koji je podnela narodni posalnik Snežana Malović.

Predstavnik predlagača zakona na sednici Odbora nije prihvatio amandmane podnete na Predlog zakona.

Za izvestioca Odbora na sednici Narodne skupštine određen je Petar Petrović, predsednik Odbora.

**Druga tačka dnevnog reda**: **Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva**

Miroljub Tomić upoznao je članove Odbora sa procedurom sprovedenom u Visokom savetu sudstva za izbor dvanaest sudija koji se prvi put biraju na sudijsku funkciju. Komisija, koju je obrazovao Visoki savet sudstva, obavila je razgovor sa svim kandidatima koji su podneli prijave na konkurs za izbor sudija osnovnih sudova u Kragujecu, Ivanjici, Novom Pazaru i Sjenici. Komisija je razgovor sa kandidatima obavila u sedištu Visokog saveta sudstva, osim sa kandidatima koji su podneli prijave za osnovne sudove u Novom Pazaru i Sjenici, sa kojima je, zbog udaljenosti i većeg broja kandidata koji su konkurisali za oba ova suda istovremeno, razgovor obavljen u Novom Pazaru. M. Tomić je naglasio da se prilikom odlučivanja o izboru kandidata Komisija, čiji je i sam bio član, rukovodila rezultatima i ocenama rada kandidata i mišljenjem kolegijuma suda i instanciono višeg suda za kandidate iz reda sudijskih pomoćnika, kao i ocenama sa studija.

 Na osnovu čl. 51. i 201. Poslovnika Narodne skupštine, Odbor je odlučio da podnese sledeći

I Z V E Š T A J

Odbor za pravosuđe, državnu upravu i lokalnu samoupravu konstatovao je da je Predlog odluke o izboru sudija koji se prvi put biraju na sudijsku funkciju Visoki savet sudstva podneo kao ovlašćeni predlagač, u skladu sa članom 13. alineja treća Zakona o Visokom savetu sudstva.

Odbor je odlučio da predloži Narodnoj skupštini da prihvati Predlog odluke o izboru sudija koji se prvi put biraju na sudijsku funkciju.

Za izvestioca Odbora na sednici Narodne skupštine određen je Petar Petrović, predsednik Odbora.

**Treća tačka dnevnog reda: Razno**

U okviru ove tačke dnevnog reda predsednik Odbora obavestio je članove Odbora o poseti delegacije Predstavničkog doma Kongresa SAD Narodnoj skupštini koja je zatražila susret sa članovima Poslaničke grupe prijateljstva, Odbora za kontrolu službi bezbednosti i Odbora za pravosuđe, državnu upravu i lokalnu samoupravu, pa je pozvao članove Odbora da uzmu učešće na sastanku koji će se održati 19. decembra 2014. godine.

Sednica je završena u 17,35 časova.

SEKRETAR PREDSEDNIK

Ljiljana Miletić Živković Petar Petrović